stanford-oval/wikipedia huggingface dataset:
סמים בספורט
סוגי חומרים ושיטות טיפול > חומרים אנאבוליים > הורמון הגדילה

הורמון הגדילה האנושי Human growth hormone‏ (GH / hGH) או סומטוטרופין Somatotropin הוא הורמון חלבוני המופרש מבלוטת יותרת המוח (היפופיזה) ותפקידו בין היתר לווסת ייצור חלבונים ולהמריץ צמיחת עצמות אצל ילדים. מחסור בהורמון זה אצל ילדים יגרום לעצירת הגדילה ולקומה נמוכה. לחלופין, עודף בהורמון יגרום לאקרומגליה או לקומה גבוהה וענקות. הורמון זה מסייע - בין היתר - בגידול מסת השרירים ובהקטנת רקמת השומן, מגביר את קליטת הגלוקוז בשרירים, מעלה את תפוקת הלב, מאיץ ריפוי פצעים ועלייה בפעילות החיסונית, מחזק רקמת העצם. תכשירי הורמון הגדילה יקרים: החל מכ-$‏500 לחודש למנה חוקית, ועד לכ-$‏4,000 לחודש בשוק השחור.
שימוש בספורט:
השימוש בהורמון הגדילה בספורט - כאמצעי המסייע לפיתוח מהיר של שרירים, לחיזוק עצמות ולהפחתת רקמת השומן - נהיה פופולרי בקרב ספורטאים תחרותיים ובקרב העוסקים בפיתוח גוף החל משנות ה-70 - עם הכנסת הבדיקות לגילוי של סטרואידים אנאבוליים לתחרויות ספורט, מכיוון שעד היום טרם נמצאה דרך מעשית לגילוי שימוש לא חוקי בהורמון זה. ישנם ספורטאים המשלבים שימוש בהורמון זה ביחד עם סטרואידים אנאבוליים ויש מפתחי גוף המשלבים הורמון זה עם אינסולין. הורמון זה אסור על ידי הסוכנות העולמית נגד סמים בספורט (WADA).
בדיקות לגילוי סמים: עד היום לא נמצאה דרך מעשית לגילוי שימוש לא חוקי בהורמון זה - אם השימוש נעשה בתקופה שקדמה לתחרות.
תופעות לוואי:
גידול שפיר בבלוטת יותרת המוח, העלולה לגרום לכאבי ראש, להפרעות בראייה עקב לחץ על עצבי הראייה המצטלבים בסמוך לבלוטה, וכן לחסר של הורמונים אחרים המופרשים מבלוטת יותרת המוח.
עיבוי עצמות, מה שיכול לגרום להפרעות בלסת, הפרעות באצבעות, לחץ על עצבים, חולשת שרירים. במקרים קיצוניים - אקרומגליה / ענקיות - גידול יתר של עצמות ורקמות חיבור.
הופעת סוכרת מסוג 2 והפרעות הורמונליות נוספות.
סוגי חומרים ושיטות טיפול > חומרים אנאבוליים > אינסולין

אינסולין הוא הורמון חלבוני טבעי המופרש באיי לנגרהנס שבלבלב והמשמש בין היתר לוויסות רמות הגלוקוז בדם וכתרופה לחולי סוכרת.
שימוש בספורט
ישנם מפתחי גוף המשתמשים באינסולין, עקב תכונותיו להגדלת השרירים, לריבוי כלי דם ולהופעה של עור דק המבליט את השרירים ואת כלי הדם. משערים, שספורטאים בענפים נוספים נוהגים אף הם להשתמש באינסולין. אינסולין נאסר על ידי הסוכנות העולמית נגד סמים בספורט (WADA).
בדיקות לגילוי סמים: בדיקות לגילוי שימוש לא חוקי מבוססות על איתור חומרים נוספים הנמצאים בתמיסת ההזרקה בנוסף לאינסולין (האינסולין עצמו הוא הורמון טבעי ואין טעם לאתר אותו). במרץ 2007 דווח על פיתוח בדיקה ראשונה לגילוי עקבות בשתן של אינסולין לטווח ארוך מסוג Insulin Glargine (שם מסחרי: אינסולין לאנטוס). בדיקה זו איננה מאתרת סוגים אחרים של אינסולין.
תופעות לוואי:
השימוש באינסולין מסוכן ביותר, ועלול לגרום להיפוגליקמיה - מיעוט גלוקוז בדם - מצב חירום שעלול להסתיים במוות. שימוש ממושך עלול לגרום להופעת סוכרת מסוג 2 ולתופעה של עמידות קבועה לאינסולין.
סוגי חומרים ושיטות טיפול > חומרים אנאבוליים > פקטורי גדילה דמויי אינסולין

פקטורי גדילה דמויי אינסולין הם שלושה הורמונים חלבוניים טבעיים המיוצרים בעיקר בכבד, בעלי מבנה דומה מאוד לאינסולין, ובעלי מבנה דומה מאוד זה לזה:
פקטור גדילה דמוי אינסולין 1 - ‏Insulin-like growth factor 1‏ (IGF-1) - בעל חשיבות גדולה בגדילה של ילדים, ואצל מבוגרים יש לו השפעה אנאבולית - גדילת שרירים ועצמות וזירוז ריפוי והתאוששות לשרירים שנגרם להם נזק. קיימים תכשירים רפואיים של הורמון זה, המשמשים לטיפול במקרים נדירים של גמדות מסוג תסמונת לרון.
פקטור גדילה מכנו (MGF) - גורם לגדילת רקמת השריר ומזרז את ריפוי והתאוששות הרקמה במקרה שנגרם לה נזק. קיימים תכשירים רפואיים של הורמון זה.
פקטור גדילה דמוי אינסולין 2 - ‏Insulin-like growth factor 2‏ (IGF-2) - בעל תפקיד בעיקר בתקופת ההריון - כהורמון הקשור לגדילת העובר. טרם פותח תכשיר רפואי מהורמון זה.
שימוש בספורט: בשנים האחרונות החל שימוש בלתי חוקי ב-IGF-1 וב-MGF על ידי ספורטאים - לפיתוח השרירים והעצמות. כל סוגי פקטורי הגדילה אסורים לשימוש על ידי הסוכנות העולמית נגד סמים בספורט (WADA).
בדיקות לגילוי סמים: טרם נמצאה בדיקה מתאימה.
תופעות לוואי: טרם נצבר מספיק ניסיון כדי ללמוד על תופעות לוואי. עודף מתן ההורמונים עלול לגרום לאקרומגליה / ענקיות - גידול יתר של עצמות ורקמות חיבור.
סוגי חומרים ושיטות טיפול > חומרים ממריצים וסמים פסיכואקטיביים אחרים

חומרים המשפיעים על מערכת העצבים המרכזית ועל מערכת העצבים הסימפתטית. רובם ממריצים ועוזרים להתגבר על עייפות ועל כאבים, מגבירים את הערנות ואת האגרסיביות.
איסור שימוש: חומרים אלה אסורים בזמן תחרויות בלבד, אך אינם אסורים לספורט מחוץ לתקופת התחרויות. חלקם סמים אסורים בחוק ברוב המדינות. קפאין, שהיה אסור במינון גבוה - איננו אסור יותר.
להלן החומרים הממריצים העיקריים. לפירוט מלא יש לפנות לרשימת התרופות האסורות. של הסוכנות העולמית נגד סמים בספורט (WADA).
סוגי חומרים ושיטות טיפול > שיטות להגדלת כמות הדם

חומרים ושיטות להגדלת כמות תאי הדם האדומים מכונים Blood doping (יש הנוהגים לעברת ל"סימום דם"). ככל שהדם נושא בתוכו יותר תאי דם אדומים - כך הוא יכול להוביל יותר חמצן מהריאות אל השרירים, ובכך גדלה היכולת האווירנית (אירובית) של הספורטאי. השיטות הקיימות: עירויי דם ואריתרופויאטין.
איסור שימוש: שיטות להגדלת כמות הדם אסורות בשימוש לספורטאים תמיד - גם שלא בזמן תחרויות ספורט.
סוגי חומרים ושיטות טיפול > שיטות להגדלת כמות הדם > תחליפי דם

חומרים פרפלורוקרבונים Perfluorocarbons היכולים לשאת חמצן בדומה להמוגלובין.
תכשירים על בסיס המוגלובין מעובד.
שימושים בספורט: השימוש באריתרופיאטין ובעירויי דם עצמיים או מתורמים אחרים - מקובלים בעיקר בסוגי ספורט הדורשים סבולת רבה -מרוצי אופניים, בתחרויות טריאתלון, אצל רצים למרחקים ארוכים, ועוד. במקרים של תרומת דם עצמית, הספורטאי תורם תרומת דם אשר נשמרת בקירור, ומוזרקת אליו בחזרה סמוך לתחרות ספורט.
בדיקות לגילוי שימוש לא חוקי:
אריתרופויאטין: בשנת 2000 פותחה בדיקה משולבת של דם ושל שתן - היכולה לגלות עקבות של אריתרופיאטין סינתטי, ולהבדילו מההורמון הטבעי. מאז הבדיקה הזו בשימוש רב, בעיקר במרוצי אופניים ובתחרויות טריאתלון. אולם, בדיקה זו איננה אמינה כל כך, ועלולה לא להבחין בין אריתרופיאטין סינתטי ובין חלבונים אחרים שעשויים להימצא בשתן, ולתת תוצאה חיובית שגויה. בדיקה זו מגלה רק שימוש שנעשה לאחרונה באריתרופויאטין, ולא שימוש בעבר.
CERA: חברת רוש מפתחת התרופה Mircera, היא זו שסייעה לסוכנות העולמית נגד סמים בספורט לפתח בדיקה לגילוי שימוש בתרופה זו, ובמרוץ האופניים טור דה פראנס 2008, התגלו שלושה רוכבים שנטלו תרופה זו. בעקבות זאת הודיע הוועד האולימפי הבינלאומי, שישה שבועות לאחר סיום אולימפיאדת בייג'ינג (2008), כי כל 5,000 דגימות השתן שנלקחו מהספורטאים במהלך האולימפיאדה - תישלחנה לבדיקה מחודשת, כדי לאתר שרידי CERA‏
עירויי דם מתורמים אחרים: בדיקת דם - שקיימת משנת 2000 - משווה את האנטיגנים שעל פני כדוריות הדם האדומות. תוצאה חיובית, משמעה שתאי הדם משתייכים לשתיים או יותר אוכלוסיות של תאים - השונות מבחינה גנטית, מצב כזה אפשרי במקרה של קבלת תרומת דם מאדם אחר.
עירויי דם עצמיים: כיום אין שיטת בדיקה לאיתור משתמשים בעירויי דם של עצמם. בפיתוח בדיקה שתצליח לזהות מי שהשתמש בעירוי דם - אפילו של עצמו. הפיתוח עדיין סודי, אבל ישנן השערות שהבדיקה העתידית תתבסס על מדידת רמת החומר ‎2,3-Bisphosphoglycerate‏ (‎2,3-BPG‏), אשר ריכוזו יורד בכדוריות דם ששהו זמן מסוים מחוץ לגוף האדם.
עירויים של תחליפי דם - ניתן לגלות בבדיקות דם.
על פי נוהלי האיגוד הבינלאומי לאופניים (UCI), לא ישתתף בתחרויות כל מי שיש לו המטוקריט (יחס באחוזים בין נפח תאי הדם לבין הנפח של כלל דגימת הדם) - מעל 50%‏
אין עדיין שיטות לגילוי שימוש בלתי חוקי בתכשירים גנטיים הגורמים להפרשת אריתרופויאטין טבעי.
תופעות לוואי:
פוליציטמיה (עודף דם) שעלולה לגרום להעלאת צמיגות הדם, לעומס על הלב, ועד לאי ספיקת לב ולהיווצרות קרישי דם העלולים לגרום למחלת לב כלילית או מחלות אחרות בכלי הדם. בתקופה של כ-13 חודשים נמנו 8 רוכבי אופניים מקצועיים מאירופה שלקו כולם בהתקף לב, שבעה מהם נפטרו מוות פתאומי. ההנחה הרווחת היא, שהסיבה לתופעה זו היא צמיגות יתר של הדם.
בעירויים מתורמים אחרים - סכנה של הדבקה במחלות זיהומיות חלקן מחלות קשות (איידס, דלקת כבד נגיפית, ועוד), ובמקרים נדירים סכנה של המוליזה (תמס-דם) עקב אי-התאמת סוג דם.
אחסון דם בקירור ועירוי של מנות דם בתנאים לא נכונים - כפי שקורה לעיתים אצל ספורטאים הפועלים בהיחבא - עלולים לגרום לזיהומים ולרעילות - אפילו בעירויי דם עצמיים.
סוגי חומרים ושיטות טיפול > אגוניסטים לקולטני בטא-2

אגוניסטים לקולטני בטא-2 לאדרנלין - β2-adrenergic receptors, משמשים כתרופה לאסתמה ולמחלות ריאה נוספות, וכתרופה למניעת לידה מוקדמת. תרופות נפוצות: סאלבוטאמול Salbutamol (שם מסחרי בישראל: ונטולין), פורמוטרול Formoterol (שם מסחרי בישראל: פורדיל). דרך המתן של תרופות אלה - גם באמצעות משאף או אינהלציה.
שימוש בספורט: לתרופות אלה יש אפקט ממריץ, וגם אפקט אנאבולי ("בונה גוף").
בדיקות לגילוי סמים: ניתן לגלות תרופות אלה בבדיקות שתן.
איסור שימוש: תרופות אלה אסורות בשימוש לספורטאים תמיד - גם שלא בזמן תחרויות ספורט.
סוגי חומרים ושיטות טיפול > חוסמי בטא-אדרנרגיים

אנטגוניסטים (חוסמים) של קולטני בטא לאדרנלין - β-adrenergic receptors, הם תרופות המשמשות לטיפול ביתר לחץ דם ובמחלת לב כלילית. אחת תרופות הנפוצות היא אטנולול (Atenolol, שמות מסחריים בישראל: נורמיטן, נורמלול).
שימוש בספורט: תרופות אלה גורמות לירידה ברעד בשרירים, ולכן מסייעות לענפים ספורטיביים הדורשים יציבות ודיוק כמו מקצועות הקליעה. תרופות אלה אינן עוזרות למקצועות בהם נדרש מאמץ גבוה.
בדיקות לגילוי סמים: ניתן לגלות תרופות אלה בבדיקות שתן.
איסור שימוש: השימוש אסור בתרופות אלה בענפי ספורט מסוימים בלבד - בהם תרופות אלה עשויות להועיל: מקצועות הקליעה, מקצועות התעמלות, קפיצות סקי, סוגי ספורט מוטורי ועוד. ברוב הענפים - האיסור מתייחס אך ורק בעת תחרויות (אין איסור לקחת תרופות אלה שלא בזמן תחרות ספורט).
סוגי חומרים ושיטות טיפול > טיפולים הורמונליים נוספים

ברשימת התרופות האסורות לשנת 2007 של הסוכנות העולמית נגד סמים בספורט (WADA) מופיעים הורמונים וטיפולים הורמונליים נוספים:
לפירוט מלא יש לפנות לרשימת התרופות האסורות של הסוכנות העולמית נגד סמים בספורט (WADA).
הורמון אדרנוקורטיקוטרופי (ACTH).
גלוקו-קורטיקו-סטרואידים Glucocorticosteroids או Glucocorticoids - קורטיזול, קורטיזון ועוד.
הורמון מחלמן (LH) - אסור על ספורטאים גברים.
גונדוטרופין כוריוני אנושי (hCG) - אסור על ספורטאים גברים.
תרופות בעלות השפעה אנטי-אסטרוגנית.
אסורים גם הורמונים ותרופות הדומים להורמונים אלה.
איסור שימוש: כל התרופות האלה אסורות בשימוש של ספורטאים תמיד - גם שלא בזמן תחרויות ספורט.
סוגי חומרים ושיטות טיפול > חומרים משתנים

משתנים הם תרופות הגורמים להגברת תפוקת השתן בכליות. משמשים לטיפול ביתר לחץ דם, אי ספיקת לב, שחמת הכבד ומחלות כליה שונות.
שימושים בספורט:
הפחתת משקל הגוף לפני תחרויות בהן מתחרים לפי קבוצות משקל (הרמת משקולות, היאבקות וכדומה).
טשטוש עקבות של חומרים אסורים, באמצעות הגדלת נפח השתן והקטנת הריכוז היחסי של מטבוליטים שהתפרקו מתרופות שונות.
הורדת בצקות (הצטברות נוזלים רבים בחלל הבין תאי) עקב שימוש בסטרואידים אנאבוליים.
בדיקות לגילוי סמים: קיימות בדיקות שתן לגילוי עקבות של תרופות אלה.
איסור שימוש: תרופות אלה אסורות תמיד, ולא רק במהלך תחרויות.
סוגי חומרים ושיטות טיפול > אמוניה

תחקיר בעיתון הגרמני זידדויטשה צייטונג העלה, ששחקני נבחרת רוסיה בכדורגל נהגו לשאוף אדי אמוניה במשחקי מונדיאל 2018. בעיתון גרמני אחד נטען, ששחקנים מחליפים לפני עלייתם לכר הדשא, נראו שואפים מתוך חתיכת בד, וכן על התגרדויות באף של שחקנים רבים במהלך המשחק. בהתאחדות הכדורגל הרוסית לא הכחישו, ואף טענו שזה דבר נפוץ.
שימוש בספורט: חומר זה, שנחשב לרעיל, אולם שימוש בכמות קטנה יכול לגרום להמרצה מנטלית, להרחבת כלי דם במוח, להמרצת הנשימה ובסך הכל - לזרימה מוגברת של חמצן בדם.
איסור שימוש: אין איסור, החומר מותר.
סוגי חומרים ושיטות טיפול > עירוי נוזלים

עירוי נוזלים משמש למגוון רחב של שימושים ברפואה - למתן נוזלים במקרים של חוסר נוזלים בגוף, למתן תרופות דרך הווריד ועוד.
שימוש בספורט: הגדלת נפח השתן, המביא לטשטוש עקבות של חומרים אסורים, באמצעות הקטנת הריכוז היחסי של מטבוליטים.
בדיקה לגילוי שימוש בלתי חוקי: לא קיימת.
איסור שימוש: אסור תמיד, ולא רק במהלך תחרויות - אלא אם כן יש צורך רפואי.
סוגי חומרים ושיטות טיפול > אלכוהול

אלכוהול אסור בשימוש בענפי ספורט מסוימים בלבד, שבהם פגיעה ביכולת השיפוט העצמי עלולה לגרום לתאונות, כגון בענפי ספורט מוטורי, בענפי קליעה ובקרטה.
האיסור חל אך ורק בעת תחרויות, ואין איסור על אלכוהול שלא בזמן תחרות ספורט.
סוגי חומרים ושיטות טיפול > טיפולים גנטיים

שיטות של ריפוי גני - החדרת גנים לתוך תאים או רקמות של חולים על מנת לרפאם, ובעתיד אף שיטות נוספות - הן ברובן המוחלט עדיין בשלבי מחקר, אולם ככל הנראה צפוי להן עתיד רב.
שימושים בספורט:
המונח Gene doping (יש הנוהגים לעברת ל"סימום גנטי") מוגדר על ידי הסוכנות העולמית נגד סמים בספורט (WADA), כשימוש שלא לצורכי ריפוי - באמצעות תאים, גנים ומרכיבים גנטיים אחרים, או באמצעות השפעה על התבטאות גנים - היכול להביא לשיפור הישגי ספורטאים. הנושא עצמו מעלה שאלות אתיות ופילוסופיות - בעיקר בתחום הביואתיקה.
שימושים אפשריים בעתיד:
טיפול בחולים עם דלדול שרירים באמצעות גנים סינתטיים היכולים להחזיק מעמד שנים, ולהפריש הורמונים טבעיים הגורמים לבניית שרירים, כגון פקטור גדילה דמוי אינסולין 1.
תכשיר גנטי בשם המסחרי Repoxygen הגורם להפרשת אריתרופויאטין טבעי.
ספורטאים עלולים להשתמש בעתיד בטיפולים כאלה, ולא להיתפס על ידי רשויות הספורט, מכיוון שההורמונים המופרשים עקב הגנים הסינתטיים - אינם שונים במאומה מהורמונים טבעיים המופרשים על ידי הגוף, ואין כל דרך מעשית לגלות בבדיקות דם או שתן מי קיבל טיפול גנטי.
בדיקות לגילוי סמים: עד היום טרם פותחו בדיקות לגילוי שימוש בלתי חוקי, מאידך - אין עדיין עדויות לספורטאים שקיבלו טיפולים כאלה. הסוכנות העולמית נגד סמים בספורט פנתה אל מדענים כדי למצוא דרכים למנוע שימוש של ספורטאים בטיפולים גנטיים, וכנסים שונים מתקיימים בנושא החל משנת 2001.
איסור שימוש: טיפולים אלה אסורים על ספורטאים תמיד - גם שלא בזמן תחרויות ספורט.
ראו גם

סימום מכני
כללי האתיקה בספורט בישראל
קתרין קייב

| --- | --- |
אין תמונה חופשית
 לידה:  1948 (בת 77 בערך) אלדרשוט, הממלכה המאוחדת 
 מדינה:  הממלכה המאוחדת 
 שפות היצירה:  אנגלית 
 kathryncave.com
 
קתרין קייב (באנגלית: Kathryn Cave; נולדה ב-1948 באלדרשוט, המפשייר, אנגליה), היא סופרת ילדים בריטית, כלת פרס אונסקו הבינלאומי הראשון בספרות ילדים למען הסובלנות שהוענק לה עבור ספרה משהו אחר .
בעברה עבדה כעורכת בהוצאות הספרים פינגווין. כיום היא עובדת כעורכת בהוצאות ספרים ומנחה סדנאות כתיבה.
לקייב שלושה ילדים. היא מתגוררת בהמפסטד, צפון לונדון.
ספרים שכתבה

| שנה | ספר |
| --- | --- |
1984: Dragonrise
1987: Just My Luck
1989: Poor Little Mary
1990: Henry Hobbs, Alien
1992: Running Battles
1994: Andrew Takes the Plunge
1994: Best Friends for Ever
1995: Jumble
1996: The Emperor's Gruckle Hound
1999: William and the Wolves
2000: Septimus Similon, Practising Wizard
2001: Henry Hobbs, Space Voyager
2002: Henry Hobbs and the Lost Planet
ספרים שכתבה > ספרי איורים

| שנה | ספר | ספרים שתורגמו לעברית | מאייר/ת |
| --- | --- | --- | --- |
| 1991 | Out for the Count  |  | Chris Riddell |
| 1994 | Something Else | משהו אחר | Chris Riddell |
| 1998 | Horatio Happened | טיקו פה, טיקו שם | Chris Riddell |
| 1998 | W is for World |  | Oxfam |
| 2000 | Henry's Song |  | Sue Hendra |
| 2000 | The Boy Who Became an Eagle |  | Nick Maland |
| 2002 | The Brave Little Grork |  | Nick Maland |
| 2002 | One Child, One Seed |  | Oxfam |
| 2003 | You've Got Dragons |  | Nick Maland |
| 2004 | That's What Friends Do |  | Nick Maland |
| 2005 | Friends |  | Nick Maland |
פרסים

1997 - פרס אונסקו הבינלאומי הראשון בספרות ילדים למען הסובלנות עבור הספר משהו אחר.
הערות שוליים

↑  http://www.unesco.org/culture/toleranceliterature/html/win97.htm
| --- | --- |
בקרת זהויות :  NLI: 987007600151705171  BnF: cb121377972 (data)  GND: 122852400  ISNI: 0000 0000 6305 6803  LCCN: n83057002  NLG: 76667  NLK: KAC200207978  NTA: 068853068  SUDOC: 029834791  VIAF: 54183574   WorldCat (עם VIAF): 54183574
סיפור של קסם

| --- | --- |

 מידע כללי
 מאת:  כריס קולפר
 איורים:  ברנדון דורמן
 שפת המקור:  אנגלית
 סוגה:  פנטזיה
 הוצאה
 הוצאה בשפת המקור:  Little, Brown and company
 תאריך הוצאה:  2019
 מספר עמודים:  481
 הוצאה בעברית
 הוצאה:  אריה ניר - מודן
 תאריך:  2020
 מספר עמודים:  415
 סדרה
 סדרת ספרים:  סיפור של קסם
 הספר הבא:  סיפור של כשף
סיפור של קסם הוא ספר פנטזיה שנכתב על ידי כריס קולפר. הספר הוא הראשון בסדרה סיפור של קסם, שמהווה קדימון לסדרה "ארץ האגדות". הספר יצא לאור לראשונה ב-1 באוקטובר 2019 בבריטניה, דורג במקום הראשון ברשימת רבי המכר של הניו יורק טיימס, ונשאר ברשימה במשך 17 שבועות. יצא לאור בעברית בספטמבר 2020, על ידי חברת ההוצאה לאור "אריה ניר - מודן". הספר מיועד בעיקר לבני נוער.
תקציר העלילה

הספר מתחיל בתיאור ארבע ממלכות שבהן עשיית קסם אינה חוקית. המשתמשים בקסם או הקשורים אליו נענשים בעונש מוות בדרך כלל ומוצאים להורג.
בממלכה הדרומית, פיה בשם מאדאם ודרברי מבקשת מהמלך צ'מפיון אישור להקים בית ספר לקסם. הוא מתנגד בתחילה, אך היא משכנעת אותו ומסבירה לו שהבעיה אינה עשיית קסם אלא עשיית כישוף. היפוכו של דבר הוא יוכל להשתמש בקסם כדי לפתור את ה"עימות הצפוני". לבסוף המלך מסכים, ומאשר לה לגייס שני ילדים לבית ספרהּ, בתור התחלה.
בממלכה הדרומית, לנשים אין שום זכויות, גם הקריאה אסורה עליהן. למרות זאת, בריסטל אברגרין בת ה-14 אוהבת לקרוא, ובעקבות כך מסתכנת פעמים רבות. מאוחר יותר, היא הופכת למנקה בספריה, במטרה לנצל את עבודתה החדשה כדי לקרוא. אחרי שיטוטים רבים בספרייה מוצאת בריסטל מדף ספרים שעליו שלט "לשופטים בלבד". היא קוראת חלק מהספרים, ומגלה שכל מי שניסה להביס את השופטים מת עקב כך. היא מוצאת גם ספר על קסם ובו לחש קסום, ומגלה שהיא יכולה לבצע מעשי קסמים. לצערה, היא נתפסת על ידי הספרן ונשלחת אל המוסד הסגור "לולאת המגף" על מנת ש"יתקנו" אותה. מאוחר יותר מאדאם ודרברי מגיעה לשם ומגייסת את בריסטל לבית הספר שלה.
מאדאם ודרברי מגייסת גם את קסנתוס הייפילד שמתמחה בקסמי אש ובטעות הרג את אביו, וכן מגייסת את אמרלדה, שמתמחה באבני חן וגרה במכרה עם גמדים. אמרלדה מביעה התנגדות בהתחלה, אבל בסוף העניין נפתר. בבית הספר של מאדאם ודרברי, הם פוגשים את מנדרינה ושמימית. לאחר מכן מצטרפת אליהם גם לוסי, שמתארת את עצמה כבעלת "יכולת מיוחדת לצרות", ומהר מאוד הופכת לחברה טובה של בריסטל.
במהלך השיעורים בריסטל מתקשה להשתמש בקסם שלה, ומאדאם ודרברי מעניקה לה שרביט קסמים. לאחר שבריסטל כמעט נהרגת, מאדאם ודרברי מחליטה להתחיל ללמד הגנה עצמית, ומגלה לבריסטל שהיא עוזבת את בית הספר על מנת להילחם במלכת השלג, אשר יוצרת סערות בממלכה הצפונית. מאדאם ודרברי אומרת לבריסטל שאם היא תמות, היא רוצה שבריסטל תירש אותה. מאדאם ודרברי עוזבת פעם נוספת, ובריסטל מספרת לחבריה מה מאדאם ודרברי עושה, והקבוצה הולכת לעזור לה.
לאחר שהקבוצה נופלת מצוק בזמן בריחה מטרולים וגובלינים, היא נוחתת בגינת פרחים ענקית, שם פוגשים בני הקבוצה ילדה קטנה בשם רוזט. רוזט מובילה אותם אל דודתה שהיא קוסמת. הקוסמת מסבירה להם שבשונה למה שמאדאם ודרברי לימדה אותם, להיות מכשפה או פיה זו בחירה. בהתחלה הם לא מאמינים, אבל אחרי שחברי הקבוצה משתמשים ב"עץ האמת" הם מגלים שאכן דברי הקוסמת הם אמת, וכי מאדאם ודרברי ניסתה לגרום לקסם להיות יותר מקובל על ידי יצירת הפרדה ברורה בין הטוב והרע שבו.
לבסוף, הם מגיעים לממלכה הצפונית ועוזרים לחיילים להילחם במכשפות שעוזרות למלכת השלג. בריסטל מטפסת אל הארמון שבראש ההר, ומגלה שמאדאם ודרברי היא בעצם מלכת השלג, שמסבירה שהיא כעסה כל חייה בגלל האפליה. בשל כעסה הגדול, היא הפכה למלכת השלג, ויצרה בעיה שרק פיות יכולות לפתור. בריסטל אומרת למאדאם ודרברי לברוח אל ההרים הצפוניים, וליצור סערות רק מדי פעם.
בסוף הספר הפיות דורשות שעשיית קסמים תהפוך לחוקית, שנשים וגברים יהיו בעלי זכויות שוות, ושכל החוקים שמגבילים חופש יצירה יבוטלו ובתמורה לכך הן יבטלו את הנזק שעוללה מלכת השלג, ויפתחו את בית הספר לקסם של מאדאם ודרברי לקהל הרחב.
רקע

קולפר חשף שבמקור "סיפור של קסם" אמור היה להיות ספר ראשון לסדרת קדימון, ותוכנן להיקרא "הארץ לפני האגדות". הוא גם סיפר שבעת התחלת הכתיבה של הספר הוא כעס מאוד על מצב העולם והרגיש חסר אונים. הוא החליט לכתוב יצירה שתעביר את המסר שהוא מאמין בו, והפך את הסדרה ליותר מרק קדימון לארץ האגדות.
השפעות

בראש ובראשונה "סיפור של קסם" מושפע מהטראומה של קולפר מפיגועי 11 בספטמבר, שהתרחשו בעת שהיה בן 11. קולפר היה בוגר מספיק בשביל להבין את האירוע, אבל לא הצליח להבין את סיבת הדברים. העובדה שאנשים חווים אפליה על כך שהם חלק מהקהילה הקסומה בספר, היא "מטאפורה ללהיות חלק מהקהילה הגאה".
קולפר הושפע רבות מהספרים של ג'יי קיי רולינג. בראיון הוא אמר שהסוף של סדרת ספרי הארי פוטר השאיר אותו עם "ריק שאני מנסה למלא בכך שאני כותב ספרים משלי".
קולפר תיאר את הספר כתפילה לחמלה, וכ"ספר הכי קשה" שהוא כתב אי פעם. הוא רצה לכתוב ספר שיוכל לסייע להורים ולמורים כאשר הם מסבירים לילדים תופעות כמו אפליה, ובאותו זמן להעניק להם "הרפתקה קסומה".
קולפר רצה שילדים ידעו שעדיין יש הרבה אהבה בעולם, גם אם לפעמים הם מרגישים פחות מוערכים או מקובלים. הוא האמין שהמטרה של ספרי פנטזיה היא לגרום לאנשים להיות יותר הגיוניים ויותר רגישים לחברה.
קידום הספר

הספר זכה לפרסום רב. במרץ 2019 "אנטרטיימנט וויקלי" חשפו את כריכת הספר וזאת כחצי שנה לפני צאתו לאור. הספר יצא לאור בראשון לאוקטובר 2019, ולאחר עשרים יום כבר היה במקום הראשון ברשימת רבי המכר של הניו יורק טיימס לספרי ילדים - נוער בעלי כריכה קשה. הוא נשאר ברשימה במשך ארבעה שבועות רצופים, לפני שירד למקום השלישי. כדי לקדם את הספר, ביקר קולפר בשמונה ערים בארצות הברית וחתם על ספריו במשך שבוע.
ביקורות

הספר קיבל ביקורות טובות ממבקרים, ששיבחו את המסרים של הקבלה וההכלה העולים ממנו . בכתב העת Publishers weekly נכתב שהספר "מדבר על משפחה מבחירה, קבלת האחר ושינוי נורמות חברתיות באמצעות קבלה", ושיבח את המטאפורות של קולפר לחוויה של להיות במיעוט וכן את הדמויות והעלילה.
מארי איזנהרט מ מCommon sense media נתנה לספר ארבעה מתוך חמישה כוכבים על העומק של הדמויות, והאמינות שהן משדרות. היא שיבחה גם את ההתמודדות של הדמויות עם טראומה בעודן מתמודדות עם סכנות בניסיון להפוך את העולם למקום טוב יותר בשביל אנשים עם קסם.היא כתבה שהיא אהבה את הנושאים שהספר עסק בהם, אבל אלימות הייתה בשבילה "פחות או יותר בכל מקום".
הספר גם זכה בפרס בחירת ההורים בשנת 2020.
ספרים נוספים בסדרה

ספר המשך בשם "סיפור של כשף" יצא לאור ב-6 באוקטובר 2020. גם הוא היה ברשימת רבי המכר של הניו יורק טיימס, ויצא ממנה אחרי השבוע ה-17 שלו . ספר שלישי בשם "סיפור של לחש" יצא גם הוא, ב-28 בספטמבר 2021. קולפר לא בטוח אם יהיה ספר רביעי, אבל ב-12 באוקטובר 2021 הוא אמר שזה "סביר מאוד".
הערות שוליים

↑  "Children's Middle Grade Hardcover Books - Best Sellers - Books - Feb. 16, 2020 - The New York Times". The New York Times (באנגלית אמריקאית). ISSN 0362-4331. נבדק ב-2022-05-23.
↑  סיפור של קסם - כריס קולפר, באתר www.e-vrit.co.il
1 2  Chris Colfer's Kids' Book 'A Tale of Magic' Is Fighting Ex-Gay Therapy, www.advocate.com, ‏2019-10-15 (באנגלית)
↑  Georgia Slater, Chris Colfer's new fantasy book 'A Tale of Magic' aims to inspire those fighting injustice, USA TODAY (באנגלית אמריקאית)
↑  David Canfield March 04, 2019 at 02:00 PM EST, Exclusive: Chris Colfer previews first enchanting book in new Land of Stories series, EW.com (באנגלית)
↑  "Children's Middle Grade Hardcover Books - Best Sellers - Books - Oct. 20, 2019 - The New York Times". The New York Times (באנגלית אמריקאית). ISSN 0362-4331. נבדק ב-2022-05-23.
↑  A Tale of Magic... Tour Announcement, THE LAND OF STORIES by Chris Colfer (באנגלית אמריקאית)
↑  Children's Book Review: A Tale of Magic... (A Tale of Magic... #1) by Chris Colfer, www.pubishersweekly.com, ‏2019-10-01
↑  A Tale of Magic, Book 1 Book Review | Common Sense Media, www.commonsensemedia.org (באנגלית)
↑  A Tale of Magic… – Parents' Choice, www.parentschoice.org
↑  David Canfield February 18, 2020 at 02:00 PM EST, Chris Colfer returns to enchanting Land of Stories with 'A Tale of Witchcraft', EW.com (באנגלית)
↑  "Children's Middle Grade Hardcover Books - Best Sellers - Books - Oct. 18, 2020 - The New York Times". The New York Times (באנגלית אמריקאית). ISSN 0362-4331. נבדק ב-2022-05-23.
↑  "Children's Middle Grade Hardcover Books - Best Sellers - Books - May 16, 2021 - The New York Times". The New York Times (באנגלית אמריקאית). ISSN 0362-4331. נבדק ב-2022-05-23.
↑  Chris Colfer, A Tale of Sorcery..., Little, Brown Books for Young Readers, 2021-09-28, ISBN 978-0-316-30096-4. (באנגלית)
↑  https://twitter.com/chriscolfer/status/1447987135093436416, Twitter